DRAMMEN: Det var TV 2 som omtalte saken først i 15-tiden tirsdag, før Strømsgodset kom med en uttalelse på deres nettsted kort tid senere.

– Han er på Rikshospitalet. Har det bra etter forholdene, skriver sønnen Bjarne Kortgaard Ingebretsen i en SMS til Drammens Tidende.

Ingebretsen oppsøkte klubblege Erik Dag Knudsen mandag før han skulle lede sin første trening med Strømsgodset-laget etter en to ukers ferie dagen etter. Etter nærmere konsultasjon ble 49-åringen umiddelbart sendt videre til Rikshospitalet.

– Bjørn Petter har fått et lite hjerteinfarkt. Han har fått en ukomplisert behandling på Rikshospitalet, og overføres onsdag til Drammen sykehus, for deretter å bli snarlig hjemsendt, sier Knudsen til klubbens nettsted.

LES OGSÅ: Disse kan SIF møte i E-cupen

– Udramatisk

Klubblegen anslår at Ingebretsen vil sykemeldes i to til fire uker. Dermed kan det være at Strømsgodset må klare seg uten treneren når eliteserien sparkes i gang igjen mot Aalesund 4. juli.

– Dette er udramatisk, og vil medføre en snarlig tilbakeføring for Bjørn Petter, sier Knudsen.

Fra sykesengen bekrefter BP at han er i fin form.

– Jeg ser nå fremover og gleder meg til å komme tilbake på jobb etter sykmeldingsperioden, sier han.

LES OGSÅ: Agouda sørget for tre poeng

Spillerne informert tirsdag

Assistenttrener Thomas André Ødegaard tar over det sportslige hovedansvaret i Ingebretsens fravær. Sportssjef Jostein Flo mener laget er i de beste hender.

– Hvor lenge Bjørn Petter er borte er vanskelig å si, men vi har et stort og sterkt trenerteam. Oppkjøringen var planlagt for lenge siden, så det er ingen endringer sånn sett. Vi må bare endre litt på arbeidsoppgavene, så det skal bli godt ivaretatt, sier Flo til Drammens Tidende.

Flo informerte spillere og støtteapparat om hva som hadde skjedd og hvordan veien blir videre tirsdag morgen. Han har selv snakket med BP, men vet ikke hvor lenge 49-åringen blir på Rikshospitalet.

– Det er jo en trist sak for spillerne, men på samme tid var det en udramatisk behandling.

– Når tror dere Ingebretsen kan være tilbake som SIF-trener?

– Dette får vi ta i samråd med legen. BP skal få den tiden han trenger. Jeg tror ikke det går så lang tid før han er tilbake og kan lede laget, men han skal bli tatt vare på, og vi har en sykemelding å forholde oss til, svarer Flo.

LES OGSÅ: Fossum klar for ny landskamp